ΚΑΝΟΝΙΣΜΟΣ (ΕΚ) αριθ. 2249/1999 ΤΟΥ ΣΥΜΒΟΥΛΙΟΥ

της 22ας Οκτωβρίου 1999

σχετικά με το άνοιγμα κοινοτικής δασμολογικής ποσόστωσης για την εισαγωγή αποξηραμένου κρέατος βοοειδών χωρίς οστά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) η Κοινότητα ανέλαβε τη δέσμευση, στο πλαίσιοο των διαπραγματεύσεων σχετικά με την σύναψη συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας περί των συναλλαγών γεωργικών προϊόντων, να ανοίξει, από 1ης Ιουλίου 1999, αυτόνομη δασμολογική ποσόστωση για το αποξηραμένο κρέας βοοειδών χωρίς οστά· η συμφωνία υπεγράφη στις 21 Ιουνίου 1999·

(2) προκειμένου να τηρηθούν οι όροι της δέσμευσης της Κοινότητας, πρέπει να προβλεφθεί ότι η εν λόγω προτιμησιακή μεταχείριση θα λήξει δώδεκα μήνες μετά την έναρξη της ισχύος της συμφωνίας·

(3) για λόγους απλούστευσης, η ποσόστωση αυτή πρέπει να ανοιχθεί επί πολυετούς βάσεως για περιόδους δώδεκα μηνών· ωστόσο, η τελευταία περίοδος ποσόστωσης θα πρέπει να είναι μικρότερη των δώδεκα μηνών λαμβανομένης υπόψη της ημερομηνίας έναρξης της ισχύος της συμφωνίας· στην περίπτωση αυτή, πρέπει να εξουσιοδοτηθεί η Επιτροπή ώστε να προσαρμόσει ανάλογα τη διαθέσιμη ποσότητα που εντάσσεται στην δασμολογική ποσόστωση·

(4) κατά το τέλος της μεταβατικής περιόδου που λήγει ένα έτος μετά την έναρξη της ισχύος της προαναφερθείσας συμφωνίας, οι όροι των προτιμησιακών εισαγωγών αποξηραμένου κρέατος βοοειδών χωρίς οστά από την Ελβετία θα διέπονται από τις διατάξεις της εν λόγω συμφωνίας·

(5) πρέπει να θεσπιστούν λεπτομερείς κανόνες εφαρμογής του παρόντος κανονισμού και, ειδικότερα, οι απαραίτητες για τη διαχείριση της ποσόστωσης διατάξεις, σύμφωνα με τη διαδικασία που ορίζεται στο άρθρο 27 του κανονισμού (ΕΟΚ) αριθ. 805/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του βοείου κρέατος(1),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται κοινοτική δασμολογική ποσόστωση επί πολυετούς βάσεως για τις περιόδους από 1ης Ιουλίου ενός συγκεκριμένου έτους μέχρι τις 30 Ιουνίου του επομένου έτους για την εισαγωγή καθαρής ποσότητας 700 τόνων ανά προαναφερθείσα περίοδο αποξηραμένου κρέατος βοοειδών χωρίς οστά που υπάγεται στον κωδικό ΣΟ ex 0210 20 90.

2. Στο πλαίσιο της ποσόστωσης που αναφέρεται στην παράγραφο 1, δεν εφαρμόζονται τα ειδικά ποσά των δασμών που καθορίζονται στο κοινό δασμολόγιο.

Άρθρο 2

Οι λεπτομέρειες εφαρμογής του παρόντος κανονισμού και, εφόσον παρίσταται ανάγκη, ή κατ' αναλογία μείωση της ετήσιας ποσότητας, στην περίπτωση που η τελική περίοδος της δασμολογικής ποσόστωσης θα ήταν μικρότερη των δώδεκα μηνών, θεσπίζονται σύμφωνα με τη διαδικασία που ορίζεται στο άρθρο 27 του κανονισμού (ΕΟΚ) αριθ. 805/68.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από 1ης Ιουλίου 1999 μέχρι την τελευταία ημέρα του δωδέκατου μήνα που έπεται αυτού της έναρξης της ισχύος της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας περί των συναλλαγών γεωργικών προϊόντων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 22 Οκτωβρίου 1999.

Για το Συμβούλιο

Ο Πρόεδρος

S. MÖNKÄRE

(1) ΕΕ L 148 της 28.6.1968, σ. 24· κανονισμός όπως τροποποιήθηκε τελευταία από τον κανονισμό (ΕΚ) αριθ. 1633/98 (ΕΕ L 210 της 28.7.1998, σ. 17).